
Til

Europaudvalgets formand

Strid mellem nationale parlamenter og EP om regler for nyt Euro-Middelhavsforum

Der blev ikke enighed om sammensætningen og ledelsen af det parlamentariske forum indenfor Euromiddelhavs-samarbejdet, da repræsentanter fra Europa-Parlamentet og de nationale parlamenter i EU og de sydlige middelhavslande mødtes første gang den 7. november. Drøftelserne fandt sted i en ”arbejdsgruppe for forretningsorden”, der blev nedsat af det 2. Euro-Middelhavsforum i februar 2001
. 

Europa-Parlamentets repræsentanter gjorde ellers, hvad de kunne for at presse en aftale igennem på arbejdsgruppemødet. På forhånd var det Europa-Parlamentet, der havde udarbejdet udkastet til de nye regler, og oplægget fra ”arbejdsgruppens formand”, Europa-Parlamentets italienske næstformand Renzo Imbeni (PSE), var, at arbejdsgruppen skulle godkende Europa-Parlamentets udkast allerede på dette første møde i arbejdsgruppen. Man kunne derefter, ifølge Imbeni, formelt vedtage reglerne på det ekstraordinære Euro-Middelhavsforum den følgende dag. Han mente, at det kunne gøres uden debat.

Specielt EU-landenes nationale parlamenter fandt denne fremgangsmåde både forhastet og problematisk, al den stund kun 6 EU-landes nationale parlamenter var repræsenteret på mødet, ligesom kun få parlamenter fra de sydlige Middelhavslande var til stede i arbejdsgruppen. 

Spørgsmål om Forummets sammensætning og ledelse var i centrum

Specielt to spørgsmål stod i centrum for den efterfølgende strid: Forummets sammensætning (artikel 2, stk. 3) og sammensætningen af Forummets ledelse (artikel 3).

Artikel 2, stk. 3

Der var fra start klare modsætninger mellem Europa-Parlamentet og de tilstedeværende nationale parlamenter i spørgsmålet om, hvordan Forummet skal sammensættes. Europa-Parlamentet foreslog et Forum bestående af 180 deltagere med 45 pladser til Europa-Parlamentet, 45 pladser til de 15 EU-landes parlamenter til sammen og 90 pladser fordelt mellem parlamenterne i de sydlige Middelhavslande. 

Forslaget blev klart afvist af de nationale parlamenter. Spanien, Storbritannien, Grækenland og Italien var således  ikke villige til at acceptere så dominerende en position til Europa-Parlamentet. Formanden for Folketingets Europaudvalg havde også på forhånd afvist Europa-Parlamentets forslag i et brev sendt til Nicole Fontaine. 

Italien foreslog i stedet en alternativ sammensætning af Forummet, hvor EU-landenes 15 nationale parlamenter tildeles 60 pladser, mens Europa-Parlamentet kan disponere over 30. Europa-Parlamentet afviste dette. 

Arbejdsgruppens formand og mødeleder, europaparlamentarikeren Renzo Imbeni, var i det hele taget ikke særlig kompromissøgende. I stedet forsøgte Imbeni at presse de nationale parlamenter til at give efter med henvisning til, at udkastet til forretningsorden allerede havde været undervejs i flere år, at der allerede var enighed om forslaget mellem Nicole Fontaine og  Forummets anden  formand fra de sydlige Middelhavslande, Abdelwahad Radi fra Marokko. 

Kort før slutningen af mødet prøvede Imbeni at få arbejdsgruppen til at acceptere Parlamentets ønske om en 45/45 fordeling mellem EP og de nationale parlamenter mod til gengæld at love, at spørgsmålet om Forummets sammensætning vil komme op på et senere møde. 

Dette blev dog ikke accepteret af de nationale parlamenters repræsentanter.

Artikel 3

Et andet spørgsmål, der heller ikke kunne skabes enighed om, var sammensætningen af Forummets ledelse. Europa-Parlamentet foreslog, at Forummet skal ledes af to ”formænd” med samme status. Den ene skal komme fra Europa-Parlamentet, mens den anden skal hentes fra et af parlamenterne i de sydlige Middelhavslande. Ved siden af de to formænd skal der dannes et bureau, der er sammensat af de to formænd samt en viceformand fra et af EU-landenes nationale parlamenter og en viceformand fra et sydligt Middelhavsland.

Dette forslag blev også afvist af flere af de nationale parlamenters repræsentanter, der ikke var tilfredse med at være udelukket fra Forummets ledelse. Repræsentanterne fra det italienske deputerkammer foreslog i stedet, at man sammenlægger formandskabet og bureauet, så man får 4 ligestillede formænd: 1 fra EP, 2 fra de sydlige middelhavslande samt 1 fra et EU-lands nationale parlament. Det italienske forslag fik støtte fra bl.a. Spanien og Grækenland. 

Europa-Parlamentet var heller ikke villig til at acceptere dette forslag, så også her endte man mødet uden enighed.

Resten af udkastet til forretningsorden:

Også de øvrige bestemmelser i udkastet til forretningsorden blev drøftet på arbejdsgruppemødet. Specielt spørgsmålet om, hvordan Forummet træffer beslutning,  var til debat. I Europa-Parlamentets udkast nævnes, at Forummet vedtager beslutninger med konsensus. Belgierne ønskede, at man i stedet indfører konsensus minus 1, så et enkelt land ikke kan modsætte sig beslutninger i Forummet.

Europa-Parlamentet afviste forslaget med henvisning til, at der i begrebet konsensus allerede er taget højde for, at enkelte kan være imod, uden at man dermed blokerer for muligheden for at træffe beslutninger. Ifølge Imbeni risikerer man tværtimod med ”konsensus minus 1 løsningen” at bringe muligheden for at træffe beslutninger i fare, fordi man så vil være tvunget til at stemme om tingene i Forummet. ”Konsensus” giver derimod formanden i Forummet et vidt skøn til at konstatere, at der er enighed, uden at sætte spørgsmålet til afstemning. 

Der syntes dog ikke at være enighed om denne fortolkning blandt mødedeltagerne.

Snart nyt møde i arbejdsgruppen 

Det må forventes, at der bliver indkaldt til et nyt møde i arbejdsgruppen for at drøfte de vigtige udestående spørgsmål om sammensætning og ledelse af Forummet. Der var således både hos Europa-Parlamentet og det italienske parlament et stærkt ønske om at få vedtaget en forretningsorden før det kommende møde i Forummet til foråret i Rom. 

Der foreligger endnu ingen dato for afholdelsen af et sådant møde.

Med venlig hilsen

Morten Knudsen

� 	Selv om Euromiddelhavs-forummet ikke har haft en forretningsorden, har det allerede afholdt 3 møder, men det er foregået på basis af ad-hoc regler – fastlagt af Europa-Parlamentet.





